**DĖL Rokiškio miesto teritorijos bendrojo plano KEITIMO PRADŽIOS IR PLANAVIMO TIKSLŲ**

2021 m. kovo 26 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 19 punktu, 16 straipsnio 2 dalies 32 punktu, 18 straipsnio 1 dalimi, Lietuvos Respublikos teritorijų planavimo įstatymo 7 straipsnio 5 dalies 1 punktu, 28 straipsnio 1 ir 4 dalimis, 31 straipsnio 4 dalimi, Kompleksinio teritorijų planavimo dokumentų rengimo taisyklių, patvirtintų Lietuvos Respublikos aplinkos ministro 2014 m. sausio 2 d. įsakymu Nr. D1-8, 223 ir 225 punktais, Rokiškio rajono savivaldybės taryba n u s p r e n d ž i a:

1. Keisti Rokiškio miesto teritorijos bendrąjį planą, patvirtintą Rokiškio rajono savivaldybės tarybos 2008 m. birželio 27 d. sprendimu TS-6.109 „Dėl Rokiškio rajono savivaldybės teritorijos bendrojo plano ir Rokiškio miesto teritorijos bendrojo plano patvirtinimo“.
2. Nustatyti planavimo tikslus Rokiškio miesto teritorijos bendrojo plano keitimui:

2.1. keisti veiklos reglamentavimą atsižvelgiant į pasikeitusias miesto raidos tendencijas, nustatyti miesto plėtros prioritetus ir jų įgyvendinimo eiliškumą;

2.2. nustatyti miesto inžinerinės ir socialinės infrastruktūros, kitų savivaldybei svarbių socialinės ekonominės veiklos sričių vystymo ir įgyvendinimo gaires, numatyti plėtrai reikalingas teritorijas;

2.3. numatyti gamtinio ir kultūrinio kraštovaizdžio savitumo, nekilnojamojo kultūros paveldo išsaugojimą, tikslingą naudojimą ir pažinimą, ekologinei pusiausvyrai būtino gamtinio karkaso formavimą;

2.4. kurti sveiką, saugią, darnią gyvenamąją aplinką ir visavertes gyvenimo sąlygas;

2.5. sudaryti sąlygas privačioms investicijoms, kuriančioms socialinę ir ekonominę gerovę, tinkamos kokybės gyvenimo sąlygas;

2.6. derinti fizinių ir juridinių asmenų ar jų grupių interesus dėl teritorijos naudojimo ir veiklos plėtojimo teritorijoje sąlygų;

2.7. sudaryti sąlygas racionaliam žemės naudojimui;

2.8. panaikinti miesto bendrojo plano sprendinių prieštaravimus įstatymams ir kitiems teisės aktų reikalavimams.

1. Pavesti Rokiškio rajono savivaldybės administracijos direktoriui organizuoti Rokiškio miesto teritorijos bendrojo plano keitimą.

Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Rokiškio rajono savivaldybės tarybai

**ROKIŠKIO RAJONO SAVIVALDYBĖS TARYBOS PROJEKTO DĖL ROKIŠKIO MIESTO TERITORIJOS BENDROJO PLANO KEITIMO PRADŽIOS IR PLANAVIMO TIKSLŲ**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Keisti Rokiškio miesto teritorijos bendrąjį planą, patvirtintą Rokiškio rajono savivaldybės tarybos 2008 m. birželio 27 d. sprendimu TS-6.109 „Dėl Rokiškio rajono savivaldybės teritorijos bendrojo plano ir Rokiškio miesto teritorijos bendrojo plano patvirtinimo“.

Nustatyti planavimo tikslus Rokiškio miesto teritorijos bendrojo plano keitimui: keisti veiklos reglamentavimą atsižvelgiant į pasikeitusias miesto raidos tendencijas, nustatyti miesto plėtros prioritetus ir jų įgyvendinimo eiliškumą; nustatyti miesto inžinerinės ir socialinės infrastruktūros, kitų savivaldybei svarbių socialinės ekonominės veiklos sričių vystymo ir įgyvendinimo gaires, numatyti plėtrai reikalingas teritorijas; numatyti gamtinio ir kultūrinio kraštovaizdžio savitumo, nekilnojamojo kultūros paveldo išsaugojimą, tikslingą naudojimą ir pažinimą, ekologinei pusiausvyrai būtino gamtinio karkaso formavimą; kurti sveiką, saugią, darnią gyvenamąją aplinką ir visavertes gyvenimo sąlygas; sudaryti sąlygas privačioms investicijoms, kuriančioms socialinę ir ekonominę gerovę, tinkamos kokybės gyvenimo sąlygas; derinti fizinių ir juridinių asmenų ar jų grupių interesus dėl teritorijos naudojimo ir veiklos plėtojimo teritorijoje sąlygų; sudaryti sąlygas racionaliam žemės naudojimui; panaikinti miesto bendrojo plano sprendinių prieštaravimus įstatymams ir kitiems teisės aktų reikalavimams.

**Šiuo metu esantis teisinis reglamentavimas.**

Lietuvos Respublikos teritorijų planavimo įstatymas, Lietuvos Respublikos aplinkos ministro 2014 m. sausio 2 d. įsakymu Nr. D1-8 „Dėl kompleksinio teritorijų planavimo dokumentų rengimo taisyklių patvirtinimo“ patvirtintos Kompleksinio teritorijų planavimo dokumentų rengimo taisyklės.

**Sprendimo projekto esmė.**

Rokiškio miesto teritorijos bendrasis planas, parengtas ir patvirtintas Rokiškio rajono savivaldybės tarybos 2008 m. birželio 27 d. sprendimu TS-6.109 „Dėl Rokiškio rajono savivaldybės teritorijos bendrojo plano ir Rokiškio miesto teritorijos bendrojo plano patvirtinimo“. Šio bendrojo plano sprendiniai buvo rengiami 2008– 2018 m. laikotarpiui. Nuo 2014 m. sausio 1 d. pasikeitus teritorijų planavimo įstatymui, įtvirtinta nuostata, kad savivaldybės ir vietovės lygmens bendrieji planai galioja neterminuotai, kol parengiami ir patvirtinami juos keičiantys to paties lygmens teritorijų planavimo dokumentai.

Rokiškio miesto teritorijos bendrojo plano sprendinių įgyvendinimo stebėsenos 2008 – 2017 m. ataskaitos, patvirtintoje Rokiškio rajono savivaldybės tarybos 2018 m. gegužės 25 d. sprendimu Nr. TS-151 „Dėl Rokiškio rajono savivaldybės teritorijos ir Rokiškio miesto teritorijos bendrųjų planų sprendinių įgyvendinimo stebėsenos 2008-2017 m. ataskaitų aprobavimo“, išvadose nurodoma, kad apibendrinus bendrojo plano sprendinių realizavimo eigą, galima teigti, jog būtų tikslinga tobulinti ir keisti bendrojo plano sprendinius pagal pasikeitusios teisinės bazės reikalavimus. Be to, nuo 2021 m. sausio 1 d. įsigaliojęs Savivaldybių infrastruktūros plėtros įstatymas, iki 2023 m. įpareigoja savivaldybes nustatyti prioritetinės plėtros teritorijas ir toks nustatymas turi būti atliekamas rengiant kompleksinius ar specialiuosius teritorijų planavimo dokumentus.

Pirmasis šio keitimo žingsnis yra sprendimas dėl bendrojo plano keitimo pradžios ir planavimo tikslų. Rokiškio rajono savivaldybės tarybai pritarus sprendimo projektui, bus pradėtos kitos bendrojo plano keitimo procedūros – Administracijos direktoriaus rengiama ir tvirtinama planavimo darbų programa, gaunamos planavimo sąlygos, įstatymų nustatyta tvarka skelbiamas konkursas plano keitimo rangovui parinkti.

Visi priimami sprendimai viešinami savivaldybės internetinėje svetainėje, teritorijų planavimo dokumentų rengimo informacinėje sistemoje www.tpdris.lt, informacija skelbiama miesto seniūnijos skelbimų lentoje.

**Galimos pasekmės, priėmus siūlomą tarybos sprendimo projektą:**

**teigiamos** – bendrojo plano keitimas įvertins pokyčius miesto ekonominiame ir socialiniame gyvenime, sudarys sąlygas gyvenimo kokybės augimui, kiek tai sąlygoja rengiamo teritorijų planavimo dokumento sprendiniai.

**neigiamos** – tinkamai parengus bendrąjį planą neigiamų pasekmių nenumatoma.

**Finansavimo šaltiniai ir lėšų poreikis**. Lėšos bendrojo plano keitimui planuojamos iš savivaldybės biudžeto. Dokumento parengimo kaina apie 30 000 Eur.

**Kokia sprendimo nauda Rokiškio rajono gyventojams.**

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 str. 1 d. numatytais veiksniais, todėl teisės aktas nevertintinas antikorupciniu požiūriu.

Architektūros ir paveldosaugos skyriaus vedėjas Raimondas Simanavičius